Muharem Omerović
Rođen je 24. aprila 1940. godine u Banjoj Luci. Do pred kraja rata (1995. god.) živio je u Doboju, nakon čega je preselio u Zenicu, gdje je objavio i najveći broj svojih djela. Umro je u Zenici 19. juna 2019. U svijet književnosti ušao je 1974. godine i u njemu ostao punih 45 godina. Već tada je bio zastupljen u čitanci za treći, a potom i za prvi razred osnovne škole. Danas je zastupljen u većem broju udžbenika za niže razrede osnovne škole. Zastupljen je i u pet antologija: Antologiji bošnjačke pripovijetke koju je priredio Abid Subašić, Antologiji bošnjačke priče za djecu XX vijeka (priredio Rizo Ramić), Antologija savremene poezije za djecu autora Alije H. Dubočanina, antologiji aforizama Bosne i Hercegovine PROTESTI MOŽDANE MASE (priredio Jovo Nikolić, 2008.) i Antologiji balkanskog aforizma (priredio Vaslil Tolevski, 2008). Napisao je preko 600 pjesama za djecu koje su objavljene u brojnim knjigama. Mnoge od njih predstavljene su i u Radioškoli Radija Bosne i Hercegovine. Sarađivao je sa skoro svim listovima za djecu i omladinu u bivšoj Jugoslaviji (Politika, Tik-tak, Kurirček, Titov pionir, Modra lasta, Kuš, Male novine, Vesela sveska, Lastavica, Palčić...), te brojnim radiostanicama koje su emitovale program za djecu i humorističke emisije. Dobio je 27 vrijednih jugoslovenskih nagrada.